
אגף מים, שפכים ונחלים
יוני 2026


נוהל תוכנית לייצוב בוצה
תקנות המים (מניעת זיהום מים) (שימוש בבוצה וסילוקה), תשס"ד-2004


רקע
בוצה הינה תוצר לוואי הנוצר מתהליך טיפול בשפכים, ומכילה בעיקר חומר אורגני וחומרים נוספים כמו: חומרים אנאורגניים, פתוגניים, מינרלים וחומרים נוספים. תהליך הטיפול בשפכים כולל הפרדת הבוצה מזרם הנוזל, ובוצה ללא טיפול נחשבת לפסולת ומטרד סביבתי, אולם לאחר טיפול מתאים ובשימוש נכון, היא יכולה להפוך למשאב.
מרבית המזהמים שמקורם בשפכים נמצאים בבוצה בריכוזים גבוהים פי מאה ויותר מאשר בשפכים עצמם. בבוצה עלולים להימצא ריכוזים גבוהים של מתכות, חומרים נדיפים שגורמים לריח עז ולמפגעים, פתוגניים כגון חיידקים וטפילים, והיא עלולה לשמש מצע להתפתחות חרקים היוצרים מפגע תברואי של ממש. בוצה שאינה מטופלת עלולה להוות מקור למחלות ולגרום נזק משמעותי לסביבה ולאדם, כולל זיהום מקורות מים, קרקע וריחות בלתי סבירים. 
בוצה שאינה מיוצבת כנדרש, עלולה להוות מקור למפגעים סביבתיים ובריאותיים שונים, כגון מטרדי ריח התפתחות זבובים וחרקים ומזיקים אחרים, והגדלת הריכוז של גורמי מחלות בבוצה. מכאן החשיבות הסביבתית והבריאותית של ייצוב הבוצה בצורה מוסדרת.

לפיכך, שימוש בבוצה מחייב הסדרה ופיקוח ברמה גבוהה. זאת כדי למנוע פגיעה מתמשכת באדם, בסביבה, בקרקע ובמים כתוצאה משימוש לא מבוקר או מטיפול לא נכון בבוצה לאורך זמן.

לפי היררכיית הטיפול בפסולת הקבועה בדירקטיבה האירופית לעניין פסולת2008/98/EC DIRECTIVE on Waste, יש לתת עדיפות לפעולות השבה של פסולת על פני פעולות סילוק. כלומר, יש להעדיף שימוש מועיל בפסולת – שימוש חוזר, מיחזור או השבה לאנרגיה – על פני סילוק על ידי הטמנה או בדרך אחרת.

ככלל, מסמך ייחוס רלוונטי להנחיות מקצועיות והמלצות מיטביות (best practice) לייצוב בוצה הינם הנחיות ה-EPA - CFR Title 40 Part 503- Standards for the Use or Disposal of Sewage Sludge - בקישור הבא- https://www.ecfr.gov/current/title-40/chapter-I/subchapter-O/part-503, לפי עדכונם מעת לעת.





הגדרות
"אתר לסילוק פסולת" – מקום המשמש לפינוי ולסילוק פסולת המורשה לקלוט פסולת בוצה לפי הוראות כל דין;
"בוצה" – תוצר לוואי של תהליך טיפול בשפכים במפעל טיפול בשפכים, למעט תוצר כאמור המתקבל בתהליך המקדמי של הטיפול שבו מבוצעים סינון גס והפרדת חול ושמנים;
"בוצה מיוצבת" –  בוצה שעברה תהליך ייצוב בוצה ועומדת בערכים שנקבעו בתוכנית שאושרה לפי תקנה 3;
"בוצה סוג א'" – בוצה מיוצבת שריכוז החיידקים שבה עומד בריכוזים אלה - ריכוז החיידקים מסוג קוליפורמים צואתיים קטן מ- 1000 MPN לגרם אחד של חומר יבש, או ריכוז חיידקי סלמונלה קטן מ- 3 MPN  לארבעה גרם של חומר יבש ;
"טיפול בשפכים"- פעולה המיועדת להפחית ריכוז מזהמים בשפכים;
"ייצוב בוצה" – טיפול במרכיבים בבוצה לפי תוכנית שאישר הממונה כאמור בתקנה 3, שמטרתו למנוע מטרדי ריח והתפתחות זבובים וחרקים מזיקים אחרים, ולהפחית ריכוזים של גורמי מחלות;
"הממונה" – עובד המשרד שהשר להגנת הסביבה הסמיכו לעניין התקנות; 
[bookmark: Rov60]"מפעיל" – מפעיל מפעל טיפול בבוצה או מפעל טיפול בשפכים;

[bookmark: Rov61]"מפעל טיפול בבוצה" – מתקן או מערכת מיתקנים לטיפול בבוצה שמקורה במפעל טיפול בשפכים, המיועדת או המשמשת להפחתת ריכוז המזהמים בה;
"מפעל טיפול בשפכים" – מערכת מיתקנים לטיפול בשפכים עירוניים, או שפכים שמקורם בבעלי חיים, המיועדת להפחתת ריכוז המזהמים בהם, לרבות מערכת מיתקנים לטיפול בבוצה;
"סילוק בוצה" - פינוי בוצה להטמנה באתר לסילוק פסולת;
"פינוי בוצה" - העברת בוצה אל מחוץ לתחום המפעל לטיפול בשפכים בו נוצרה או ממקום אחר שבו נעשה הטיפול בה;
"שפכים עירוניים"- פסולת המורחקת בהזרמה, שמקורה בבתי מגורים בעיריה, מועצה מקומית או איגוד ערים שמתפקידיו התקנת ביוב או החזקתו, ולרבות שפכים וקולחים שמקורם בתהליכים תעשייתיים או גידול בעלי חיים המחוברים למערכת הביוב העירונית;
"תקנות" או "תקנות שימוש בבוצה"- תקנות המים (מניעת זיהום מים)(שימוש בבוצה וסילוקה), תשס"ד-2004;
"תשטיפים" - נוזלים שהיו במגע עם פסולת, או נבעו מפסולת.





מטרת הנוהל
להגדיר את מתכונת הגשת בקשה לתוכנית לייצוב בוצה על ידי מפעיל, ואישור ממונה לתוכנית לייצוב בוצה.

סימוכין משפטי
תקנות 3 ו- 6א לתקנות המים (מניעת זיהום מים)(שימוש בבוצה וסילוקה), תשס"ד-2004

חובת מפעיל לייצוב בוצה
מפעיל של מפעל טיפול בשפכים יבצע ייצוב של בוצה טרם פינויה מהמפעל, לפי תוכנית לייצוב בוצה שאושרה על ידי הממונה, והעומדת בערכים שנקבעו בתוכנית שאושרה.
הערה: מפעיל רשאי לפנות בוצה למפעל טיפול בבוצה, גם ללא ייצוב הבוצה, באם קיבל לכך את אישור הממונה, בהתאם לתנאים והנסיבות הקבועות בתקנה 6א לתקנות.

הגשת תוכנית לייצוב בוצה לאישור
1. הגשת מסמכים לממונה לפי הנחיות אלו תעשה באמצעות דוא"ל בכתובת butza@sviva.gov.il.
2. בקשה תוגש כשהיא כוללת את כל המידע והמסמכים, המפורטים בנספח א'- "תוכן ומידע להגשת בקשה לאישור תוכנית לייצוב בוצה.
3. תנאי סף לאישור תוכנית לייצוב בוצה: 
על המתקן לייצוב בוצה, והתוכנית לייצוב בוצה, יתוכננו כך שהבוצה המיוצבת המופקת תעמוד בערכים ואמות המידה המפורטים לכל סוג של תהליך ייצוב בוצה, ב-"נספח ב': אמות מידה ודרישות מינימום לתהליכי ייצוב בוצה".

בדיקת שלמות הבקשה
1. בדיקת שלמות הינה בדיקה ראשונית טכנית במהותה שנועדה לוודא כי כל פרטי המידע שבבקשה מלאים וכי היא כוללת את כלל הנתונים ופרטי המידע הנדרשים לצורך בדיקת הבקשה וקבלת החלטה - 
2. בדיקת השלמות תקינה, תשלח הודעה למגיש הבקשה שבקשתו נקלטה ונמצאת בטיפול, והבקשה תעבור לבדיקת מהות.
3. בבדיקת שלמות לא תקינה, תשלח הודעה למגיש הבקשה כי הבקשה חסרה. מגיש בקשה יכין בקשה חדשה הכוללת את כלל המידע הנדרש לפי הנחיות אלה וכן את ההשלמות או ההבהרות להם נדרש. 

בחינת תוכנית לייצוב בוצה
בדיקת מהות - בדיקה מעמיקה של המידע בבקשה לצורך קבלת ההחלטה, ובכלל זה בחינת עמידה באמות מידה ודרישות מינימום לאישור תוכנית לייצוב בוצה, בתקופה של עד 4 חודשים. במידה ובבדיקת הבקשה ימצא צורך בהשלמות או הבהרות לצורך קבלת החלטה, תישלח למגיש דרישה להשלמות תוך פרק זמן קצוב. ככל שלא יוגשו ההשלמות הנדרשות יופסק הטיפול בבקשה ותשלח על כך הודעה למגיש הבקשה.
אישור תוכנית לייצוב בוצה
הממונה יאשר למפעיל את התוכנית לייצוב בוצה לפי הנוסח בנספח ג': נוסח אישור ממונה לתוכנית לייצוב בוצה.
אישור הממונה יישלח למפעיל ולרע"ן שפכים במחוז הרלוונטי.

תקופת האישור: אישור הממונה יינתן לתקופה קצובה, אשר ככלל תהיה ל-5 שנים. לפני תום התקופה על המפעיל להגיש בקשה לאישור תוכנית ייצוב הבוצה לתקופה נוספת, 4 חודשים לפני תום התקופה הקצובה. במידה שלא חלו שינויים משמעותיים במט"ש או במתקן לייצוב בוצה או בתהליך הייצוב, המפעיל יוכל להגיש בקשת אישור מקוצרת, בנוסח שיקבע הממונה.
הוגשה בקשה לאישור תוכנית ייצוב בוצה לתקופה נוספת, ולא התקבל אישור הממונה עד לתום תקופת האישור, יפעל המפעיל בהתאם לתוכנית הקיימת עד להחלטה אחרת של הממונה. 

כמו כן, על מפעיל להגיש תוכנית מעודכנת לאישור ממונה גם לפני תום התקופה הקצובה, במידה של שינויים משמעותיים במט"ש או במתקן לייצוב בוצה או בתהליך הייצוב.

תנאים לביצוע ויישום תוכנית לייצוב בוצה
1. הפסקת העברת בוצה מהמתקן אל מתקן חיצוני: על המפעיל להפסיק פינוי והעברת הבוצה ממתקן לייצוב בוצה למתקן חיצוני (כגון מתקן קומפוסטציה או מתקן אחר לטיפול בבוצה לרמה סוג א'), במקרים הבאים:
1.1. המפעיל אינו מחזיק באישור ממונה בתוקף לתוכנית לייצוב בוצה;
1.2. אי עמידה בערכים לייצוב בוצה שאושרו בתוכנית לייצוב בוצה;
1.3. מדובר בבוצה 'ישנה' בעלת תכולת חומר אורגני פחות מ- 40%, שמקורה בתהליכי ייצוב של בוצה ממט"ש אקסטנסיבי וסמי אקסטנסיבי;
1.4. ריכוז מתכות כבדות בבוצה העולה על הקבוע בתוספת הראשונה לתקנות שימוש בבוצה;
1.5. אחוז מוצקים בבוצה פחות מהנדרש לקליטה באתר הקומפוסטציה;

2. על המפעיל לנקוט בכל הפעולות הנדרשות בהתאם לנוהל טיפול באירוע חירום כאמור בסעיף 10(3)  בנספח א', כולל הוראות לדיווח לגורמי המשרד להגנת הסביבה, כפי שאושר על ידי הממונה.

3. בקרה וניטור: על המפעיל לבצע פעולות בקרה וניטור בהתאם נוהל להפעלת מתקן ייצוב בוצה, כאמור בסעיף 10(2) בנספח א', כפי שאושר על ידי הממונה.

4. בדיקה ודיגום ריח: על פי דרישת הממונה והנחיותיו, יבצע המפעיל בדיקת ריח בהתאם מדריך לטיפול במפגעי ריח  ונוהל הגדרת מפגע ריח, המפורסמים באתר המשרד להגנת הסביבה, על עדכוניהם מעת לעת.

5. דיגום מזהמי אוויר בסביבה: על פי דרישת הממונה, יבצע בעל העסק דיגום מזהמי אוויר בסביבה, בהתאם "נוהל בדיקת מזהמי אוויר בארובה, 2002" שפורסם באתר האינטרנט של המשרד להגנת הסביבה על עדכוניו מעת לעת.

ביטול אישור לתוכנית לייצוב בוצה
אי עמידה בתוכנית לייצוב בוצה הינה עילה לביטול אישור הממונה לתוכנית הייצוב בוצה.
בין היתר, עילות לביטול אישור הממונה הן:
1. אי עמידה בפרמטרים/ערכים לייצוב בוצה שאושרו בתוכנית, כפי שנמדדו ביציאה מהמתקן לייצוב בוצה;
2. גרימת מפגעים סביבתיים, ובכלל זה מפגעי ריח, אוויר, ופליטות בוצה לסביבה;
3. הפרה מהותית או שיטתית של התנאים שאושרו בתוכנית, ובכלל זה אי ביצוע ניטור, הפעלת המתקן שלא בהתאם לנהלי ההפעלה, תחזוקה, ניטור שאושרו כחלק מהתוכנית לייצוב בוצה או אי דיווח בנושא הבוצה בהתאם לתנאי רישיון העסק.
4. כשל משמעותי במתקן, באופן שאינו מאפשר לבצע ייצוב בוצה בצורה תקינה;

הודעת ממונה על ביטול האישור לתוכנית לייצוב בוצה, לפי נוסח בנספח ה' לביטול אישור ממונה לתוכנית לייצוב בוצה, תשלח למפעיל, עם העתקים למנהל המחוז ורע"ן שפכים במחוז הרלוונטי, ולגורמים הבאים: ראש אגף ביוב ברשות המים, מפעילי אתר הקומפוסטציה הרלוונטיים,  תאגיד מים וביוב הרלוונטי, משרד הבריאות.

קבלת מידע ודיווחים
הממונה או מי מטעמו, רשאי לדרוש ממפעיל להמציא לו מידע רלוונטי לביצוע תוכנית לייצוב בוצה.

אכיפה
הפרת הוראות לתקנות המים (מניעת זיהום מים)(שימוש בבוצה וסילוקה), תשס"ד-2004 מהוות הפרה של הוראות סימן א1 לחוק המים, התשי"ט-1959.

פרסום
נוהל זה יפורסם באתר האינטרנט של המשרד להגנת הסביבהwww.sviva.gov.il .






נספחים
נספח א': תוכן ומידע להגשת בקשה לאישור תוכנית לייצוב בוצה;
נספח ב': אמות מידה ודרישות מינימום לתהליכי ייצוב בוצה;
נספח ג': נוסח אישור ממונה לתוכנית ייצוב בוצה;
נספח ד': נוסח סירוב ממונה לתוכנית ייצוב בוצה;
נספח ה': נוסח ביטול אישור ממונה לתוכנית לייצוב בוצה;


									       ד"ר פניאלה דותן	

ממונה תקנות שימוש בבוצה




תאריך עדכון: 10.6.2026[footnoteRef:1] [1:  בחינה ראשונה של נוהל זה, לפי סעיף 24 לחוק עקרונות האסדרה, התשפ"ב–2021, תתבצע בתום 10 שנים מיום תחילתן.] 


נספח א': תוכן ומידע להגשת בקשה לאישור תוכנית לייצוב בוצה
(תקנה 3 לתקנות המים (מניעת זיהום מים)(שימוש בבוצה וסילוקה), תשס"ד-2004)

1) פרטי מגיש הבקשה:
1. שם המבקש/ת, מען, טל', E-mail 
2. שם איש/אשת הקשר, תפקיד, טל' , נייד, E-mail
3. שם המנכ"ל (נושא באחריות), טל' , נייד, E-mail 
4. שם היועץ למבקש , מענו, טל', נייד, E-mail 
5. פרטי מפעיל המתקן: שם החברה, איש קשר, טל, נייד, פקס, E-mail
2) מידע כללי על המתקן:
1. שם המפעל/המתקן. 
2. מיקום המפעל/המתקן (כולל קואורדינאטות ברשת ישראל החדשה).
3. אישור ועדת שיפוט למפעלי השבת קולחין, מפעלי ביוב אזוריים ומט"שים ברשות המים לתוכנית המתקן לייצוב בוצה במט"ש.
4. אישורים או החלטות קודמות של הממונה בעניין אישורי תוכניות לייצוב בוצה עבור המתקן.
5. לוחות זמנים ואבני דרך להקמת המתקן החדש או שדרוג מתקן קיים. 
3) מידע על תהליך הטיפול בשפכים ("קו נוזל"):
1. שיטת הטיפול בשפכים במט"ש ופירוט של היחידות התהליכיות המרכזיות של המט"ש. בצירוף תרשים תהליך של קו הנוזל ברמת Process Flow Diagram (PFD).
2. ספיקת שפכים מתוכננת למט"ש – יש להציג את נתוני ספיקות (ספיקה שנתית, ספיקה חודשית – ממוצעת ומרבית וספיקה יומית – תכן, ממוצעת ומרבית). 
3. איכות שפכים נוכחית ועתידית -  סוג שפכים (סניטריים, תעשייתיים, חקלאיים). ריכוזים ממוצעים ועומסים שנתיים עבור כל אחד מהפרמטרים המפורטים להלן: CODt, CODs, BODt, BODs, TSS, VSS, NH4-N, TKN, TP.
4. ממוצע גיל בוצה (SRT- Sludge Retention Time), תנובת בוצה (Specific Sludge Production) ביחידות ק"ג מוצקים לק"ג צריכת חמצן ביולוגית מסולק, אחוז סילוק מוצקים במשקעים ראשוניים.
4) תיאור מתקן הייצוב בבוצה ותכולתו
1. ספיקות ועומסים מתוכננים של כמויות בוצה למתקן הייצוב – נתוני ספיקות ועומסים בפועל וספיקות ועומסים מתוכננים (שנתית, חודשית – ממוצעת ומרבית יומית – תכן, ממוצעת ומרבית).
2. ריכוז מוצקים בהזנה למתקן הייצוב -  ריכוז מוצקים על בסיס ממוצע שנתי ועומס מוצקים שנתי.
3. תיאור כללי - תיאור שיטת ייצוב בוצה ואיכות הבוצה המיוצבת (רמת בוצה סוג א' או אחר). 
4. מאפיינים ייחודיים של הבוצה (כגון חול, מתכות כבדות) והמענה בתכנון המתקן.
5. פירוט היחידות המרכזיות של תהליך הייצוב כולל מערכת להשבת אנרגיה וחיטוי.
6. תרשים תהליך של קו הבוצה ברמת Process Flow Diagram (PFD). 
7. פלט תכנון מתקן והרצה בתוכנת Bio-Win  או בתוכנה דומה של קו הבוצה וקו הנוזל, כולל מידת הפחתת פתוגניים (קוליפורמים צוואתיים וסלמונלה), ופוטנציאל היווצרות משקעים מינראליים.
8. הערכת פוטנציאל היווצרות משקעים מינראליים ההיווצרות של סטרובית, ברושיט, הידרוקסיאפטיט וכו'.
9. אופן האחסון במכון של הבוצה המיוצבת (נפח אחסון וזמן) ואופן ההובלה. 
10. אופן היישום של הבוצה המיוצבת (פיזור חקלאי, אתרי קומפוסט או אחר).
5) מידע נדרש לפי סוג תהליך הייצוב של המתקן
1. מתקן עיכול אנאירובי/ אירובי
1) תיאור מערכת הייצוב- מספר יחידות ייצוב, סוג המעכלים, נפחים, ממדים, משטר זרימה, שיטת ערבול, שיטת אוורור ושיטת חימום.
2) פרמטרים של גיל בוצה (SRT- Sludge Retention Time), טווח טמפרטורה (ממוצע ומינימום), טווח pH ואלקליניות.
3) במתקן אנאירובי- VFAs (Volatile Fatty Acids).
4) במתקן אירובי- ספיקת אויר וצריכת אנרגיה (יומית), מספר שעות אוורור ביום (מינימום, ממוצע).
2. קומפוסטציה
1) שיטת הקומפוסטציה (windrow, in-vessel או אחר).
2) ספיקת תכן של המתקן.
3)  תיאור גאומטריית הערמה, שלבי התהליך, שיטת האוורור, שיטת הערבוב או ההיפוך.
4) יחס פחמן לחנקן לתערובת הראשונית (C:N), יחס חומר נפחי (גזם) לבוצה, זמן התהליך, פרופיל הטמפרטורה ואחוזי הלחות במהלך כל שלבי התהליך (גרף), תדירות הערבוב/היפוך וכמות שנתית של מוצר מוגמר.
3. ייצוב כימי (עם או בלי פסטור)
1) ספיקת תכן של המתקן.
2) תיאור התהליך- האם כולל פסטור, סוג החומר האלקלי המוסף, מינון (יחס כימיקל: בוצה), נפח ראקטור, שיטת הערבול ואופן הטיפול בפליטות ריח (הרכב גזים נפלטים). אופן החימום (בתהליך כולל פסטור).
3) זמן מגע עם הכימיקלים וזמן תהליך כולל, ערך הגבה מושג ומשך הזמן שנשמר ערך זה, טמפרטורה במהלך התהליך (כתוצאה מתהליך אקסותרמי).
4) במתקן הכולל פסטור – טווח טמפרטורת החימום (ממוצע ומינימום), משך זמן החימום (מינימלי וממוצע) וכמות שנתית של המוצר המוגמר.
4. מתקן ייבוש תרמי
1) סוג טכנולוגיית הייבוש ואופן החימום (Direct/Indirect).
2) ספיקת תכן של המתקן.
3) ואופן הטיפול בפליטות ריח (הרכב גזים נפלטים).
4) טמפרטורת ייבוש, זמן מגע במתקן הייבוש.
5. מתקן פסטור
1) משטר הפעלה (batch, semi-batch, plug-flow  וכו')ומחזורי טיפול  
2) ספיקת תכן של המתקן.
3) אופן טיפול בפליטות ריח (הרכב גזים נפלטים).
4) טווח טמפרטורת החימום (ממוצע ומינימום) וזמן שמירה על טמפרטורת היעד (מינימלי וממוצע).
6. מט"ש אקסטנסיבי וסמי אקסטנסיבי
1) מספר בריכות, נפח תפעולי של כל בריכה, גובה וכמות בוצה בכל בריכה.
2) טמפרטורת המים ומשך הפסקת ההזרמה של השפכים טרם תחילת העבודות.
3) אנליזה של הרכב הבוצה (VS, TS, מתכות כבדות).
4) אופן ייבוש הבוצה.
5) נוהל פינוי בוצה- אופן הפינוי (כלים מכניים; שאיבה במשאבות; שאיבה בדרג'ר; אחר); אופן הפרדת המוצקים מהנוזל (צנטריפוגה- יחידות וספיקה; גאוטובים- יחידות ונפח כל יחידה; אחר); אופן איסוף וטיפול במי התסנין הנוזליים.
6) יעדי פינוי הבוצה.

6) ערכים מתוכננים לבוצה המיוצבת
1. הפחתת מוצקים נדיפים (%) - Volatile solids reduction.
2. תכולת מוצקים (%TS) לפני ואחרי תהליך הייצוב.
3. תכולת מוצקים נדיפים (%VS) לפני ואחרי תהליך הייצוב.
4. COD לפני ואחרי תהליך הייצוב, ואחוז הפחתת COD.
5. לתהליכים אירוביים- קצב צריכת חמצן ספציפי (SOUR- Specific oxygen uptake rate).
6. לתהליכים אנאירוביים- קצב ייצור ביו-גז (לכל ק"ג VS מסולק) והרכב הגז באחוזים.
7. אחוז מוצקים במוצר הסופי (%DS).
8. לתהליכי ייצוב כימי- ערך הגבה אחר טיפול כימי– בתום התהליך, כעבור 24 שעות, שבוע וחודש.
9. לתהליכי ייבוש תרמי- טמפרטורת הגזים ביציאה ממתקן הייבוש.

7) ניתוח השפעות סביבתיות של פעילות המתקן: ובכלל זה התייחסות לפליטות לאוויר וריחות; תשטיפים; פסולות- כולל שיירים מהתהליך; פינוי חול.
8) תיאור סביבת המתקן – מיפוי רצפטורים רגישים באזור ומרחקים מהמתקן המתוכנן: ובכלל זה ניתוח בחינת פוטנציאל מפגעי ריח כולל ניתוח משטר רוחות; מקורות מים וקידוחי מי שתייה.
9) אמצעים למניעת מפגעים במתקן (כמענה למידע והניתוח בסעיפים 7 ו-8):
1. אמצעים למניעת כניסת מי גשם ומי נגר למתקן/תהליך; כולל, מערכת ניקוז בסביבת המתקן, כיסוי;
2. אמצעים שיותקנו ואמצעים שינקטו למניעת גלישות ונזילות בוצה; כולל אמצעים למניעת מילוי יתר, אמצעי חירום לאצירת שפך ועצירת שפך, הוראות ונהלים ואמצעי בקרה; 
3.  אמצעים שיותקנו למניעת זיהום אוויר ו/או מפגעי ריח; אמצעי ניטור ומיקומם במתקן ובסביבתו; כיסוי;
4. אמצעים שינקטו למניעת זיהום אוויר ו/או מפגעי ריח; נוהלי ניטור; נוהל בגילוי חריגות; הוראות נהלים ואמצעי בקרה;
10) נוהלי אחזקה, בקרה וטיפול בתקלות למרכיבים השונים במתקן המתוכנן;
מפעיל יכין נוהל להפעלת מתקן ייצוב בוצה, שיכלול לכל הפחות:
1. נוהל הפעלת מתקן ייצוב בוצה- פעולות ההפעלה בשגרה, להשגת עמידה בערכים לבוצה מיוצבת.
2. פירוט אופן ביצוע, מעקב ותיעוד של פעולות הבקרה והניטור למתקן;
3. נוהל תחזוקה למניעת היווצרות משקעים מינרליים;
4. נוהלי תחזוקה תקופתית וטיפול בתקלות: כולל ניתוח נקודות כשל במתקן ובתהליך הייצוב והמענה להם כולל יתירות תפעולית/גיבויים. בין היתר מענה לתרחישים / סוגיות הבאות:
1)  הפסקת חשמל למתקן של עד 8 שעות;
2)  תקלה/כשל במרכיבים חיוניים בתהליך: חלפים; זמני החלפה; 
תקלה במערכת החימום ו/או ובמערכת הערבול;
בעיכול אירובי- תקלה במערכת האוורור;
במתקן קומפוסטציה- אירועי גשם; תקלה במערכות האוורור וההיפוך;  
3) תוכנית פעולה בחירום, כולל התייחסות לפעולות לביצוע בתרחישי חירום הבאים: 
(1)  הפסקת חשמל ארוכה מעל 8 שעות (בהתייחס בין היתר לאמצעים כגון גנרטור חירום + מלאי דלק מספיק);
(2)  הפסקה בשירותי הובלת בוצה, עד ל- 72 שעות, ומענה לאגירת הבוצה;
(3)  במתקן קומפוסטציה- התמודדות עם אירוע גשם חריג (עיתוי בשנה; כמויות)
4) נוהל ביצוע תרגולות חירום, כולל מועדים;
5) נהלי דיווח על תקלות ואירועי חירום; 
11) הבקשה תוגש בחתימת המבקש.
12)  הממונה רשאי לדרוש מסמכים נוספים או מידע נוסף. 



נספח ב': אמות מידה ודרישות מינימום לתהליכי ייצוב בוצה
1. תהליכים ביולוגיים:
1. תהליך עיכול אנאירובי מזופילי:
תהליך זה יבוצע ע"י ערבוב הבוצה בהיעדר אוויר בזמן שהייה ממוצע לבוצה שלא יפחת מ- 15 יום
[bookmark: _Hlk129526061]בטמפרטורה של °C35 לפחות.
כמות החומר הנדיף בבוצה לאחר תהליך הייצוב תרד בשיעור של 38% לפחות מכמותו בתחילת התהליך.

2. תהליך עיכול אנאירובי תרמופילי:
תהליך זה יבוצע ע"י ערבוב הבוצה בהיעדר אוויר בזמן שהייה ממוצע לבוצה שלא יפחת מ-10 יום
[bookmark: _Hlk129526149]בטמפרטורה של °C55 לפחות.
כמות החומר הנדיף בבוצה לאחר תהליך הייצוב תרד בשיעור של 38% לפחות מכמותו בתחילת התהליך.

מספר שלבי העיכול האנאירובי יהיה בהתאם להנחיות המעודכנות ביותר של ה-EPA
* הערה: תהליך הנ"ל של הייצוב התרמופילי מתקבלת במקביל בוצה סוג א'.

3. תהליך עיכול אירובי:
ג1. ערבוב בוצה נוזלית בנוכחות אוויר או חמצן (מאולץ) להשגת תנאים אירוביים בביו ריאקטור.
כמות החומר הנדיף בבוצה לאחר תהליך הייצוב תרד בשיעור של 38% לפחות מכמותו בתחילת התהליך.

ג2. אפשרות נוספת לאישור תהליך הייצוב היא קבלת בוצה בסיום העיכול האירובי שקצב צריכת
החמצן הסגולי בה לא יעלה על 2 מ"ג חמצן בשעה לגרם חומר נדיף של בוצה בטמפרטורה של °C20. אין להוסיף לבוצה חומרים מעכבי חמצון.

4. תהליך עיכול אירובי תרמופילי:
ערבוב בוצה נוזלית בנוכחות אוויר או חמצן (מאולץ) להשגת תנאים אירוביים למשך זמן שהייה ממוצע לבוצה שלא יפחת מ-10 ימים בטמפרטורה של °C55 לפחות.
כמות החומר הנדיף בבוצה לאחר תהליך הייצוב תרד בשיעור של 38% לפחות מכמותו בתחילת התהליך.
* הערה: בתהליך הנ"ל של הייצוב התרמופילי מתקבלת במקביל בוצה סוג א'.

5. תהליך קומפוסטציה לייצוב בוצה:
קומפוסטציה של בוצה בטמפרטורה ממוצעת גבוהה מ-°C45 למשך 14 יום לפחות, ובכל מקרה,
טמפרטורת הבוצה תהיה גבוהה מ-°C40 בתקופה זו.
2. תהליכים פיזיקו-כימיים
1. הוספת חומר בסיסי (אלקאלי):
ערבוב הבוצה הסחוטה עם חומר בסיסי המעלה את ערך ההגבה (pH) ל-12 לפחות, לשעתיים מינימום, 
ולאחר מכן ערך ההגבה של הבוצה לא יהיה נמוך מ-11.5 לפרק זמן מינימלי של 22 שעות נוספות.

2. הוספת חומר בסיסי (אלקאלי) ופסטור בוצה סחוטה:
ערבוב הבוצה הסחוטה עם חומר בסיסי, או חימום הבוצה הסחוטה וערבובה עם חומר בסיסי, המעלה את
ערך ההגבה (pH) של הבוצה לרמה הגבוהה מ-12, למשך שעתיים לפחות, ובמהלך תקופה זו טמפרטורת
הבוצה תהיה גבוהה מ- °C70 במשך 30 דקות לפחות.

* הערה: בתהליך הנ"ל מתקבלת במקביל בוצה סוג א'.

3. ייבוש בוצה בחום[footnoteRef:2]: [2:  הערה: ייבוש בוצה בחום אפקטיבי יותר בשילוב עם שלב עיכול מקדים, במניעת ריחות, איכות התוצר ויעילות אנרגטית (ראו, בין היתר,  EPA Biosolids Technology Fact Sheet Heat Drying, 2006).] 

יבוש בוצה באמצעות גזים חמים להבאת תכולת הרטיבות של הבוצה ל-10% או פחות, כאשר טמפרטורת
הבוצה במהלך הייבוש תהיה גבוהה מ- °C80 או כאשר טמפרטורת הגזים הנפלטים ממתקן הייבוש לאחר
שבאו במגע עם בוצה תהיה גבוהה מ-°C80.

* הערה: בתהליך הנ"ל מתקבלת במקביל בוצה סוג א'.


3. תהליכי ייצוב בוצה ממט"ש אקסטנסיבי וסמי אקסטנסיבי לרבות בריכות קיימות:
1. במידה וטמפרטורת המים בבריכה היא °C20 מעלות צלזיוס לפחות, הזרמת שפכים לבריכה
תיפסק לפחות חודשיים לפני פינוי הבוצה ממנה. במשך תקופה זו הבריכה לא תרוקן מתכולתה
(מים ובוצה).

2. במידה וטמפרטורת המים בבריכה נמוכה מ-20 מעלות צלזיוס, הזרמת שפכים לבריכה תיפסק 
לפחות שלושה חודשים לפני פינוי הבוצה ממנה. במשך תקופה זו הבריכה לא תרוקן מתכולתה
(מים ובוצה).

4. תהליך ייצוב בוצה מסוג אחר

ניתן להגיש לאישור הממונה בקשה מנומקת לתוכנית לייצוב בוצה לפי שיטה/תהליך שאינם מנויים בנספח זה (כגון תהליכי טיפול קדם לעיכול כדוגמת Thermal Hydrolysis Process (THP) , טיפול כימי מקדים). על המבקש הנטל להראות את היתכנות השיטה, הערכים המתקבלים בסופה והתאמתה למטרה למנוע מטרדי ריח והתפתחות זבובים וחרקים מזיקים אחרים, ולהפחית ריכוזים של גורמי מחלות בבוצה.

[דוגמא]
נספח ג': נוסח אישור ממונה לתוכנית ייצוב בוצה
______ התשפ"ה
________  2025
לכבוד:
מר/גב' _________
חברת __________
מפעיל מט"ש ______________

שלום רב,
הנדון: אישור ממונה לתוכנית לייצוב בוצה
      סימוכין: xxx מספר תוכנית (הגשה)

1. בהתאם לתקנות 3 ו-6א לתקנות בתקנות המים (מניעת זיהום מים) (שימוש בבוצה וסילוקה), תשס"ד-2004 (להלן- תקנות שימוש בבוצה וסילוקה) מפעיל יגיש לאישור הממונה תוכנית לייצוב בוצה, ויבצעה עם קבלת אישור הממונה. מפעיל של מפעל לטיפול בשפכים (להלן- מט"ש) יבצע ייצוב של בוצה, לפי התוכנית לייצוב בוצה, בטרם פינויה מהמט"ש.
2. בוצה מיוצבת הינה בוצה שעברה תהליך טיפול לייצוב בוצה, שמטרתו למנוע מטרדי ריח והתפתחות זבובים וחרקים מזיקים אחרים ולהפחית ריכוזים של גורמי מחלות, העומדת בערכים שנקבעו בתוכנית שאושרה על ידי הממונה לפי תקנה 3.
3. התוכנית לייצוב בוצה, שבסימוכין, הוגשה בתאריך ________.
[השלמות– אם היו השלמות],  בתאריך _______ התבקשו השלמות לתוכנית, אשר התקבלו בתאריך ______.
4. לאחר בחינת התוכנית בהתאם לנוהל אישור תוכנית לייצוב בוצה ועל סמך כל המידע שבפני, הנני מאשרת את התוכנית לייצוב בוצה מס' ______.
5. תוקף האישור: התוכנית מאושרת לתקופה של 5 שנים, וזאת עד לתאריך ________ [בעקרון תאריך סוף שנה].
הערה: יש להגיש תוכנית מעודכנת לאישור ממונה גם לפני מועד זה, במידה של שינויים משמעותיים במתקן לייצוב בוצה או בתהליך הייצוב.

6. על מפעיל המט"ש לבצע ייצוב בוצה, בהתאם לתוכנית המאושרת, ובכלל זה לבצע את תהליך ייצוב הבוצה באופן שלא יגרמו מטרדי ריח או מפגעים אחרים, לעמוד בערכים שנקבעו בתוכנית, ובהתאם להוראות האחזקה והתפעול המפורטים בתוכנית.
7. ניטור ודיווח: על מפעיל המט"ש לבצע דיגום ומעקב בהתאם להוראות התוכנית, ולדווח למחוז ובמערכת המדא"מ על תוצאות הדיגומים בהתאם להוראות התוכנית.



ד"ר פניאלה דותן

ראש תחום תהליכי טיפול בשפכים עירוניים
ממונה לפי תקנות שימוש בבוצה וסילוקה


העתקים:
סמנכ"ל בכיר אשכול משאבי טבע וחוסן אקלימי
______ - מנהל מחוז ___ 
מנהל אגף מים שפכים ונחלים
רע"ן שפכים, מחוז ____
עו"ד ___________, לשכה המשפטית 







[דוגמא]
נספח ד': נוסח סירוב ממונה לתוכנית ייצוב בוצה

______ התשפ"ה
________  2025
לכבוד:
מר/גב' _________
חברת __________
מפעיל מט"ש ______________

שלום רב,
הנדון: סירוב ממונה לתוכנית לייצוב בוצה
      סימוכין: xxx מספר תוכנית (הגשה)

1. בהתאם לתקנות 3 ו-6א לתקנות בתקנות המים (מניעת זיהום מים) (שימוש בבוצה וסילוקה), תשס"ד-2004 (להלן- תקנות שימוש בבוצה וסילוקה) מפעיל יגיש לאישור הממונה תוכנית לייצוב בוצה, ויבצעה עם קבלת אישור הממונה. מפעיל של מפעל לטיפול בשפכים (להלן- מט"ש) יבצע ייצוב של בוצה, לפי התוכנית לייצוב בוצה, בטרם פינויה מהמט"ש.
2. בוצה מיוצבת הינה בוצה שעברה תהליך טיפול לייצוב בוצה, שמטרתו למנוע מטרדי ריח והתפתחות זבובים וחרקים מזיקים אחרים ולהפחית ריכוזים של גורמי מחלות, העומדת בערכים שנקבעו בתוכנית שאושרה על ידי הממונה לפי תקנה 3.
3. התוכנית לייצוב בוצה, שבסימוכין, הוגשה בתאריך ________.
[השלמות– אם היו השלמות],  בתאריך _______ התבקשו השלמות לתוכנית, אשר התקבלו בתאריך ______.
4. לאחר בחינת התוכנית בהתאם לנוהל אישור תוכנית לייצוב בוצה ועל סמך כל המידע שבפני, עמדתי היא שהתוכנית אינה מספקת לייצוב הבוצה במט"ש, וזאת מהסיבות הבאות [פירוט הנימוקים העיקריים]:
1. דוגמא: בקשה שאינה שלמה/ חוסר מידע;
2. דוגמא: מתקן/טכנולוגיה שאינה מתאימה לסוג המט"ש/ נסיבות אחרות;
3. דוגמא: גודל/קיבולת המתקן אינה מתאימה;
5. לאור האמור לעיל, תוכנית לייצוב בוצה מס' ______ אינה מאושרת.


6. לידיעתכם, גם ללא תוכנית ייצוב בוצה מאושרת:
1. בהתאם לתקנה 6א(א) לתקנות שימוש בבוצה וסילוקה, אין לפנות בוצה מהמט"ש ללא ייצוב.
2. על מפעיל המט"ש לעמוד בהוראות כל דין, ובכלל זה הוראות תקנות שימוש בבוצה וסילוקה, ובכלל זה לנקוט בכל האמצעים למניעת מטרדים מהבוצה הנוצרת במט"ש, ומניעת התפתחות מזיקים והפחתת ריכוזי גורמי מחלות בבוצה.



ד"ר פניאלה דותן

ראש תחום תהליכי טיפול בשפכים עירוניים
ממונה לפי תקנות שימוש בבוצה וסילוקה


העתקים:
סמנכ"ל בכיר אשכול משאבי טבע וחוסן אקלימי
______ - מנהל מחוז ___ 
מנהל אגף מים שפכים ונחלים
רע"ן שפכים, מחוז ____
עו"ד ___________, לשכה המשפטית 



[דוגמא]
נספח ה': נוסח ביטול אישור ממונה לתוכנית לייצוב בוצה
______ התשפ"ה
________  2025
לכבוד:
מר/גב' _________
חברת __________
מפעיל מט"ש ______________

שלום רב,
הנדון: ביטול תוכנית לייצוב בוצה
      סימוכין: תוכנית לייצוב מספר XXX

1. בהתאם לתקנות 3 ו-6א לתקנות בתקנות המים (מניעת זיהום מים) (שימוש בבוצה וסילוקה), תשס"ד-2004 (להלן- תקנות שימוש בבוצה וסילוקה) מפעיל יגיש לאישור הממונה תוכנית לייצוב בוצה, ויבצעה עם קבלת אישור הממונה. מפעיל של מפעל לטיפול בשפכים (להלן- מט"ש) יבצע ייצוב של בוצה, לפי התוכנית לייצוב בוצה, בטרם פינויה מהמט"ש.
2. בוצה מיוצבת הינה בוצה שעברה תהליך טיפול לייצוב בוצה, שמטרתו למנוע מטרדי ריח והתפתחות זבובים וחרקים מזיקים אחרים ולהפחית ריכוזים של גורמי מחלות, העומדת בערכים שנקבעו בתוכנית שאושרה על ידי הממונה לפי תקנה 3.
3. בתאריך _________ ניתן אישור הממונה לתוכנית לייצוב בוצה מס' ______ במט"ש _________.
4. לפי המידע/דוח סיור]- פירוט הממצאים העיקריים על המתרחש במט"ש[footnoteRef:3]-... [3:  יש לפרט את הממצאים העובדתיים מדוחות סיור/דיווחים/ תלונות וכו' שמבססים את המסקנה כי לא נעשה ייצוב בוצה כנדרש ו/או אינו מתופעל כנדרש. דוגמאות אפשריות: המתקן אינו מופעל באופן רציף/ תלונות על ריחות/ ממצאים/דגימות על ריכוזי גורמי מחלות.
] 

5. לאור האמור לעיל ועל פי המידע שבפני, במט"ש שהינכם מפעילים לא נעשה ייצוב בוצה כנדרש.
6. לאור האמור לעיל, לפי סמכותי לפי תקנה 3 לתקנות שימוש בבוצה וסילוקה, הנני מבטלת את האישור לתוכנית לייצוב בוצה מס'  ______ למט"ש ________, מתאריך הודעתי זו.
7. לידיעתכם, גם ללא תוכנית ייצוב בוצה מאושרת:
1. בהתאם לתקנה 6א(א) לתקנות שימוש בבוצה וסילוקה, אין לפנות בוצה מהמט"ש ללא ייצוב.
2. על מפעיל המט"ש לעמוד בהוראות כל דין, ובכלל זה הוראות תקנות שימוש בבוצה וסילוקה, ובכלל זה לנקוט בכל האמצעים למניעת מטרדים מהבוצה הנוצרת במט"ש, ומניעת התפתחות מזיקים והפחתת ריכוזי גורמי מחלות בבוצה.



ד"ר פניאלה דותן

ראש תחום תהליכי טיפול בשפכים עירוניים
ממונה לפי תקנות שימוש בבוצה וסילוקה


העתקים:
סמנכ"ל בכיר אשכול משאבי טבע וחוסן אקלימי
_________ - מנהל מחוז _______
מנהל אגף מים שפכים ונחלים
רע"ן שפכים, מחוז _____
עו"ד ___________, לשכה המשפטית 

